जब महबूब खान ने रटे हुए गाने के साथ पूरी की थी शूटिंग
हिंदी फिल्म इंडस्ट्री में बड़े-बड़े लीजेंडरी फिल्म डायरेक्टर हुए। उनमें से एक प्रमुख नाम है महबूब खान का, जिन्होंने जितनी फिल्में बनाईं, सब की सब ग्रेट फिल्में बनाईं। महबूब साहब की फिल्में तो कमाल की हैं ही, उनके किस्से भी कमाल के हैं। महबूब साहबWhen Mehboob Khan completed the shooting with a memorized song
हिंदी फिल्म इंडस्ट्री में बड़े-बड़े लीजेंडरी फिल्म डायरेक्टर हुए। उनमें से एक प्रमुख नाम है महबूब खान का, जिन्होंने जितनी फिल्में बनाईं, सब की सब ग्रेट फिल्में बनाईं। महबूब साहब की फिल्में तो कमाल की हैं ही, उनके किस्से भी कमाल के हैं।
महबूब साहब के रिकॉर्डिस्ट थे पांडुरंग बालूर। ये इत्तेफाकन मेरी भी फिल्म ‘आ अब लौट चले’ के भी रिकॉर्डिस्ट थे। अमेरिका में शूटिंग के दौरान मैं उनके साथ बैठकर महबूब साहब के किस्से सुना करता था। वो ‘अनमोल घड़ी’ से महबूब साहब के साथ काम करते थे। उन्होंने मुझे उनके बहुत सारे किस्से सुनाए। उनमें से एक मैं आपको आज सुनाता हूं।
तो किस्सा कुछ यूं है कि महबूब साहब अपनी फिल्म ‘आन’ की शूटिंग करने जब आउटडोर इंदौर गए थे, तब लाइव साउंड रिकॉर्ड होता था, बिलकुल वैसे ही जैसे कि आज सिंक साउंड पर शूटिंग होती है, इसीलिए रिकॉर्डिस्ट का काम काफी महत्वपूर्ण माना जाता था। रिकॉर्डिस्ट को जब डायलॉग सही मिलता था, तभी वो शॉट को ओके बोलता था। उस वक़्त लाइव साउंड का इक्विपमेंट बहुत बड़ा होता था।
आउटडोर में वो इक्विपमेंट ट्रक से उतारते वक़्त टूट गया और ख़राब हो गया। उस फिल्म में दिलीप कुमार, निम्मी और नादिरा थीं। अब महबूब खान के सामने एक बड़ी समस्या आ खड़ी हुई। पूरी यूनिट और स्टार्स सब बैठे हैं और शूटिंग नहीं हो सकती। टूटा इक्विपमेंट बम्बई भेजा और दूसरे इक्विपमेंट दूसरी शूटिंग में बिजी थे। फ्री होकर आने में एक हफ्ते का समय तो लग ही जाता। उस दौर में फिल्म इंडस्ट्री काफी छोटी-सी थी और इक्विपमेंट भी कम थे। इस पर महबूब खान ने कहा कि चलो गाना शूट करते हैं तो रिकॉर्डिस्ट ने कहा कि गाना बजाने के लिए भी तो इक्विपमेंट चाहिए। महबूब साहब ने कहा कि मेरे पास एक आइडिया है। अब आप लोग खुद सोचिए कि महबूब साहब ने क्या जुगाड़ लगाया होगा। उन्होंने नौशाद साहब को फोन किया और कहा कि अपने उस असिस्टेंट को शूटिंग पर भेजिए, जिसे गाना याद हो और अगर याद न हो तो गाना याद करवाकर भेजिए।
इस तरह नौशाद साहब के असिस्टेंट से एक-एक लाइन गवाकर वह गाना शूट किया गया। नौशाद साहब का असिस्टेंट भी एक-एक लाइन गाता था, जैसे फिल्मों में प्लेबैक दिया जाता है शूटिंग के वक़्त। इस तरह महबूब साहब ने गाना फिल्माया और फिर उसी दौरान इक्विपमेंट बनकर आ गया और फिर शूटिंग शुरू हुई।
खैर, इसी के साथ मुझे महबूब खान का एक और किस्सा याद आ रहा है। फिल्म इंडस्ट्री में आपने बहुत सारे किस्से सुने होंगे, लोगों के, डायरेक्टर-एक्टर की दोस्ती के, हीरो-हीरोइन की दोस्ती के। बहुत अच्छे-अच्छे किस्से हैं और बहुत सारे किस्से हैं। मगर क्या आपको पता है कि महबूब खान के सबसे खास दोस्त कौन थे? हमारे पहले प्रधानमंत्री जवाहर लाल नेहरू।
महबूब साहब जवाहर लाल नेहरू से बहुत इमोशनली अटैच्ड थे। पंडित जवाहर लाल नेहरू को सब लोग नेहरू जी कहकर बुलाते थे। सिर्फ महबूब खान ही थे, जो उन्हें जवाहर कहकर बुलाते थे। महबूब खान गुजराती थे और उनकी भाषा भी गुजराती थी। महबूब खान जब भी दिल्ली जाते थे, तो नेहरू जी कितने भी व्यस्त हों, वो महबूब खान से मुलाकात ज़रूर करते थे। महबूब स्टूडियो की पार्टियां भी इतनी मशहूर थीं कि कोई भी मंत्री हो या फिर कोई विदेश से भी ऑफिशियल टूर पर आता था तो उसका काम खत्म होने के बाद उसका डिनर महबूब स्टूडियो में ही होता था।
खैर, अब मैं आपको बताता हूं वह अद्भुत बात जिससे पता चलेगा कि महबूब साहब पंडित जवाहरलाल नेहरू को कितना चाहते थे। उनका देहांत भी नेहरू जी के देहांत की खबर से हुआ था। जब 27 मई 1964 को नेहरू जी का देहांत हुआ, महबूब साहब महबूब स्टूडियो के अपने ऑफिस में बैठे थे। वहां पर पांडुरंग भी मौजूद थे। जैसे ही रेडियो पर खबर आई कि नेहरू जी नहीं रहे, महबूब साहब तुरंत अपने ऑफिस से बाहर आए और अपने स्टूडियो में दौड़ने लगे। जोर-जोर से चिल्लाने लगे कि जवाहर चला गया, ये मुल्क बर्बाद हो गया। अब इस देश को कौन संभालेगा। जोर-जोर से ये सब चिल्लाते हुए महबूब खान बेहोश हो गए। सभी लोग उन्हें लेकर तुरंत अस्पताल पहुंचे, लेकिन वो होश में नहीं आए। अगली सुबह उन्होंने भी देह छोड़ दी। तो 27 मई को नेहरू जी परलोक सिधारे और 28 मई की सुबह महबूब खान ने इस फ़ानी दुनिया को अलविदा कहा। इसे कहते हैं अपने दोस्त से बेपनाह दिल से मोहब्बत।
अगर आपको मेरे हिस्से का किस्सा पसंद आया हो तो महबूब खान और पंडित जवाहरलाल नेहरू की याद में ‘सन ऑफ़ इंडिया’ का मदर इंडिया से सुपरस्टार बने बाल कलाकार साजिद खान पर फिल्माया ये गाना ज़रूर सुनिए...
नन्ना मुन्ना राही हूं, देश का सिपाही हूं..
बोलो मेरे संग, जय हिन्द! जय हिन्द!!
अपना ध्यान रखिए, खुश रहिए।